KZN-vrou tydens kaping doodgeskietArgieffoto ŉ 51-jarige vrou is Woensdagaand in die oprit van ŉ meenthuiskompleks in Bellevue, Pietermaritzburg, tydens ŉ kaping doodgeskiet. Kapt. Thulani Zwane, ŉ polisiewoordvoerder van KwaZulu-Natal, het Donderdag aan Maroela Media gesê die voorval het omstreeks 20:30 in Alexandraweg plaasgevind. “Thokozani Madlala het in die oprit stilgehou toe sy deur twee gewapende mans genader is,” het Zwane gesê. “Die aanvallers het haar in haar maag geskiet, haar voertuig gesteel en van die toneel weggejaag.” Luyanda Majija, ŉ woordvoerder van ER24, het gesê paramedici het die vrou in die oprit aangetref. “Een van die omstanders was besig om kardio­­-pulminêre resussitasie op haar toe te pas,” het Majija gesê. Paramedici het by die omstander oorgeneem en gevorderde behandeling toegepas, maar sy het 45 minute later aan haar besering beswyk. Die Alexandra-polisie ondersoek ŉ saak van kaping en moord. Niemand is nog in verband met die voorval in hegtenis geneem nie. Die voertuig is later in Hammarsdale opgespoor.